Umsögn um drög að breytingum á lögum um heilbrigðisþjónustu nr. 40 / 2007 Lögð hafa verið fram drög að frumvarpi til breytinga á núgildandi lögum um heilbrigðisþjónustu nr. 40 / 2007 . Félag íslenskra hjúkrunarfræðinga vill gera athugasemdir við eftirfarandi breytingar þar sem það telur þær ekki til bóta hvorki fyrir skjólstæðinga né starfsfólk heilbrigðisþjónustunnar . Umfangsmesta starfsemi heilbrigðisstofnana er annars vegar hjúkrun og hins vegar læknisþjónusta og því er mikilvægt að það komi skýrt fram í lögum hverjir bera faglega ábyrgð á þessari starfsemi heilbrigðisstofnunar gagnvart forstjóra . 11. gr . Félag íslenskra hjúkrunarfræðinga telur í ljósi þess að hjúkrun og lækningar eru stærsta og umfangsmesta starfsemi heilbrigðisstofnana að það væri skref afturábak að leggja niður hjúkrunar - og læknaráð því þangað getur forstjóri sem ekki hefur heilbrigðismenntun leitað faglegra ráða varðandi umfangsmestu þætti í starfsemi stofnunarinnar . Til að tryggja gæði og öryggi þjónustunnar þarf að vera til staðar virk fagráð hjúkrunarfræðinga og lækna líkt og verið hefur . Önnur fagráð mætti setja á stofn eftir atvikum sé þess talin þörf sbr. 13.gr . Vettvangur til að vinna að slíkum málum getur aldrei heitið fagráð né haft það hlutverk sem núverandi fagráð hjúkrunarfræðinga og lækna hefur með höndum .